Župčany

Župčany sú obec na Slovensku v okrese Prešov.

 Polohopis 
Obec sa rozprestiera v juhovýchodnej časti Spišsko-šarišského medzihoria v jeho podcelku Šarišské podolie, asi 4 km západne od Prešova. Cez obec preteká potok Čadaj.

 Dejiny 
Hoci prvá písomná zmienka o obci pochádza z roku 1248, lokalita bola osídlená už v 11. storočí. Poloha na ceste od Šarišského hradu na Spiš znamenala čulý obchod už v 13. storočí, keď celé okolie spravoval neďaleký hrad, v tom čase vo vlastníctve uhorských kráľov. V 15. a 16. storočí už Župčany vlastnil rod Šóšovcov zo Solivaru, no obdobie poznamenal postupný úpadok. Koncom 16. storočia bola v obci okrem kostola a fary už aj škola a na jej čele bol richtár, menovaný zemepánom. Po zrušení poddanských povinností v roku 1848 sa začali vytvárať sedliacke hospodárstva, ktorých bolo v Župčanoch v počte 22.

 Kultúra a zaujímavosti  
 Pamiatky 
 Rímskokatolícky Kostol nanebovzatia Panny Márie, jednoloďová gotická stavba s pravouhlým ukončením presbytéria a vežou tvoriacou súčasť jej hmoty, z obdobia začiatku 14. storočia.  Pôvodné patrocínium bolo sv. Jána evanjelistu. Od reformácie do obdobia pred rokom 1691 bol kostol evanjelický. Obnovou prešiel ešte v 17. storočí, v rokoch 1814 – 1830 prešiel klasicistickou prestavbou, počas ktorej nahradili trámový strop v lodi zaklenutím českými plackami. Od roku 1821 nesie súčasné patrocínium. V rokoch 1968 – 1970 bol necitlivo rozšírený západným smerom, pričom bola zbúraná stredoveká západná stena lode a pristavaná veža. Loď je zaklenutá českými plackami, presbytérium má stredovekú krížovú rebrovú klenbu. Rebrá dosadajú na ihlanové konzoly. Svorník klenby má reliéfny listový dekor. V presbytériu sa nachádza pastofórium s reliéfnym oslím chrbtom. Na južnej stene je zasa pomerne rozsiahla sedília s lomeným záklenkom. Do sakristie vedie gotický portál s lomeným záklenkom. Sakristia je zaklenutá lomenou valenou klenbou. Na novodobej západnej empore je jednomanuálový organ značky Rieger z roku 1897. Fasády kostola sú hladké, členené oknami s lomeným záklenkom. Na južnej strane lode sa zachoval zamurovaný gotický portál. Na presbytériu sú gotické okná s lomeným záklenkom a kružbami. Na jeho východnom štíte je kruhové okno s motívom štvorlístka. Veža je ukončená ihlancovou helmicou.

 Kúria, jednopodlažná dvojtraktová klasicistická stavba na pôdoryse obdĺžnika z prvej polovice 19. storočia.  V druhej polovici 20. storočia tu sídlilo literárne múzeum Jonáša Záborského. Interiér je zaklenutý pruskými a zrkadlovými klenbami. Fasády sú členené trojosovým stĺpovým portikom ukončeným trojuholníkovým štítom s tympanónom smerom do parku aj smerom ku obci. Okná fasády sú zasadené do pásovej rustiky, priebežná kordónová rímsa tvorí nad oknami polkruhové frontóny. Kúria je umiestnená do anglického parku.

 Hrob s náhrobníkom spisovateľa Jonáša Záborského, náhrobník vznikol v období rokov 1876 – 1880.  Umiestnený je do zamurovaného južného portálu kostola.

 Lipová aleja z druhej tretiny 19. storočia.  Nachádza sa v severnej časti obce.

 Múzeá 
 Literárne múzeum Východného Slovenska, predtým Pamätná izba Jonáša Záborského

 Hudba 
 skupina EXCEL
 skupina REFLEX 

 Pomníky 
 pomník Jonáša Záborského

 Parky 
Obecný park

 Hospodárstvo a infraštruktúra 
Južným okrajom obce prechádza cesta I. triedy č. 18, ako aj diaľnica D1. Severozápadným okrajom prechádza spojnica Veľkého Šariša a Svinej.

 Školstvo 
 Základná škola (1. – 4. ročník)
 Materská škôlka

 Šport 
 Futbalový klub FC Župčany

 Osobnosti obce 
 Rodáci 
 Štefan Kollárčik (* 1796 – † 1869), rožňavský biskup
 Andrej Germuška (* 1902 – † 1992), politik, básnik, spisovateľ, historik a prekladateľ 

 Pôsobili tu 
 Jonáš Záborský (* 1812 – † 1876), spisovateľ, evanjelický a neskôr rímskokatolícky kňaz a teológ

 Referencie 

 Iné projekty 

 Externé odkazy 

 Dobrovoľný hasičský zbor Župčany


Kategória:Obce okresu Prešov